Document ID: 32007R1352

REGOLAMENT TAL-KUMMISSJONI (KE) Nru 1352/2007
tas-16 ta’ Novembru 2007
li jemenda l-Anness I tar-Regolament (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b'mod partikolari l-Artikolu 9(1)(a) tiegħu,
Billi:
(1)
Ir-Regolament tal-Kummissjoni (KEE) Nru 2568/91 (2) tal-11 ta’ Lulju 1991 dwar il-karatteristiċi taż-żejt taż-żebbuġa u dwar il-metodi ta’ analiżi rilevanti kien aġġornat bir-Regolament (KE) Nru 702/2007 biex ikunu kkunsidrati l-konklużjonijiet ta’ esperti tal-kimika. L-aġġustamenti introdotti fir-Regolament (KEE) Nru 2568/91 jikkonsistu partikolarment fid-determinazzjoni tal-perċentwali ta’ 2-gliċeril monopalmitat li huwa aktar preċiż fl-iskoperta ta’ żjut esterifikati, u t-tnaqqis tal-valur tal-limitu ta’ stigmastadina fiż-żjut taż-żebbuġa verġni li jippermetti li tintlaħaq separazzjoni aħjar taż-żjut taż-żebbuġa verġini u raffinati.
(2)
Għaldaqstant, in-Nota addizzjonali 2 għall-Kapitlu 15 tan-Nomenklatura Magħquda dwar iż-żjut taż-żebbuġa għandha tkun aġġustata wkoll.
(3)
Ir-Regolament (KEE) Nru 2658/87 għandu għalhekk ikun emendat skond dan.
(4)
L-emenda magħmula lir-Regolament (KEE) Nru 2568/91 fl-2007 għandha tapplika mill-1 ta’ Jannar 2008. Għall-konsistenza, dan ir-Regolament għandu japplika mill-istess data.
(5)
Il-miżuri previsti f’dan ir-Regolament huma skond l-opinjoni tal-Kumitat tal-Kodiċi tad-Dwana,
ADOTTAT DAN IR-REGOLAMENT:
Artiklu 1
Anness I tar-Regolament (KEE) Nru 2658/87 huwa emendat kif jidher fl-Anness.
Artiklu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan għandu japplika mill-1 ta’ Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Novembru 2007.

Labels: 3
17